วางกฎคุมเข้มพิมพ์บัตรเลือกตั้ง
สำนักงานสลากฯ วางมาตรการคุมเข้มพิมพ์บัตรเลือกตั้ง 53.5 ล้านฉบับ ตั้งผู้บริหารระดับสูง 12 คน ควบคุมทุกขั้นตอนการพิมพ์ ตรวจรถยนต์เข้า-ออกโรงพิมพ์&nbsp;
23 พ.ค. 2554

สำนักงานสลากฯ วางมาตรการคุมเข้มพิมพ์บัตรเลือกตั้ง 53.5 ล้านฉบับ ตั้งผู้บริหารระดับสูง 12 คน ควบคุมทุกขั้นตอนการพิมพ์ ตรวจรถยนต์เข้า-ออกโรงพิมพ์ 
นายวันชัย  สุระกุล ผู้อำนวยการสำนักงานสลากกินแบ่งรัฐบาล เปิดเผยว่า ตามที่สำนักการพิมพ์ สำนักงานสลากกินแบ่งรัฐบาล  ได้รับความไว้วางใจจากสำนักงานคณะกรรมการการเลือกตั้ง ให้จัดพิมพ์บัตรเลือกตั้ง สมาชิกสภาผู้แทนราษฎร (แบบบัญชีรายชื่อ) จำนวน 53.5 ล้านฉบับและบัตรตัวอย่างบัตรเลือกตั้งแบบบัญชีรายชื่อ จำนวน 4.7 แสนฉบับนั้น มั่นใจว่า สำนักการพิมพ์  สำนักงานสลากกินแบ่งรัฐบาล มีศักยภาพและความพร้อมสำหรับการพิมพ์บัตรเลือกตั้ง  สามารถเริ่มดำเนินการพิมพ์ได้ทันทีที่ต้นฉบับรูปแบบบัตรได้รับการรับรองจากสำนักงานคณะกรรมการการเลือกตั้ง   
สำหรับขั้นตอนในการพิมพ์จะเริ่มดำเนินการตั้งแต่วันที่  24 พ.ค. - 20 มิ.ย. 2554 รวม 28 วัน โดยจะเริ่มพิมพ์ในเวลา 07.30 – 23.30 น. คาดว่าจะพิมพ์ได้วันละ 3 ล้านฉบับ และหลังจากเข้ารูปเล่ม รวมทั้งตรวจสอบคุณภาพแล้ว จะทำการบรรจุกล่องและทยอยส่งมอบ โดยมีเจ้าหน้าที่จากสำนักงานคณะกรรมการการเลือกตั้งตรวจรับและจัดส่งโดยรถไปรษณีย์ ตั้งแต่เวลา 09.00-13.00 น. ของทุกวัน ส่วนที่ยังไม่ได้ขนส่งจะทำการเก็บรักษาไว้ที่ห้องมั่นคง ซึ่งอยู่ในบริเวณสำนักการพิมพ์ และตรวจสอบรักษาความปลอดภัยโดยเจ้าหน้าที่รักษาความปลอดภัยและกล้องวงจรปิดควบคุมทุกพื้นที่
"กระบวนการในการรักษาความปลอดภัยในการจัดพิมพ์บัตรเลือกตั้งนั้น  มีคำสั่งแต่งตั้งผู้บริหารระดับสูง ได้แก่ รองผู้อำนวยการ ผู้ช่วยผู้อำนวยการ และหัวหน้าสำนักต่าง ๆ  จำนวน 12 คน คอยควบคุมดูแลการพิมพ์ โดยหมุนเวียนกันไป วันละ 2 คน ร่วมกับเจ้าหน้าที่ของสำนักงานคณะกรรมการการเลือกตั้ง 2 คนร่วมในทุกขั้นตอนของการพิมพ์ รวมถึงในขั้นตอนสุดท้ายได้แก่ การทำลายแม่พิมพ์ด้วย"นายวันชัยกล่าว 
นอกจากนี้ยังมีมาตรการรักษาความปลอดภัยอย่างเข้มงวด เช่น  การห้ามนำรถยนต์ทุกชนิดเข้า-ออก ภายในบริเวณโรงพิมพ์ของสำนักการพิมพ์  นอกจากรถของผู้อำนวยการสำนักงานสลากกินแบ่งรัฐบาล  รถของเจ้าหน้าที่คณะกรรมการการเลือกตั้ง  รถขนบัตรเลือกตั้ง และรถส่วนกลางที่มีความจำเป็น ซึ่งจะมีการบันทึกทะเบียนรถทุกคันที่เข้าไปในบริเวณโรงพิมพ์ ในห้วงเวลาดังกล่าว  และขอความร่วมมือจากเจ้าหน้าที่ตำรวจสายตรวจที่รับผิดชอบในพื้นที่ตรวจตราเป็นระยะๆ และเมื่อเจ้าหน้าที่คณะกรรมการการเลือกตั้ง ที่ได้รับมอบหมาย ทำการตรวจรับบัตรเลือกตั้งอย่างเป็นทางการเสร็จสิ้น ณ โรงพิมพ์แล้ว  ถือว่าภารกิจในการจัดพิมพ์บัตรเลือกตั้งของสำนักงานสลากกินแบ่งรัฐบาลถือเป็นอันแล้วเสร็จ